**Generel uddannelsesplan for journalistpraktikanter på Blu A/S**

Blu A/S

Skolegade 19C, 2.Sal

2500 Valby

**Overordnet målsætning:**

Den overordnede målsætning for praktikanter på Blu er at lære de grundlæggende

færdigheder, det kræver at kunne lave velfungerende og underholdende tv-indslag og

–programmer.

Praktikanten skal efter endt ophold have fået indsigt i idéudvikling, research, interview,

historiefortælling gennem levende billeder, efp- og studieoptagelser, manusskrivning og

forredigering.

Praktikanten skal endvidere lære at prioritere sine opgaver i forhold til deadlines, indgå i

det tætte samarbejde, en tv-produktion kræver, og lære at arbejde selvstændigt og tænke

kreativt.

**Plan for praktikforløbet:**

Blus produktioner ændrer sig fra sæson til sæson, så det er vanskeligt at skitsere et

konkret forløb. Målet er dog, at praktikanten i løbet af praktiktiden skal være en del af

forskellige redaktioner og programtyper, fx både redigerede livsstil-programmer og

studiebaserede underholdnings liveshows. Vi bestræber os på, at praktikanten når så vidt

omkring som muligt i de forskellige genrer, Blu producerer.

Afhængig af de produktioner, der måtte være i huset, vil praktikanten stifte bekendtskab

med de journalistiske funktioner, der er nødvendige for at lave godt (underholdnings)tv:

Idéudvikling, research, interview, planlægning af optagelser, formulering af det visuelle

sprog, håndtering af efp-optagelser, prioritering af det optagede materiale, manusskrivning

og redigering af det færdige produkt, samt samarbejde med de øvrige tilrettelæggere,

journalister, fotografer, lydmænd og klippere. Praktikanten vil også stifte bekendtskab med

andre medier, når der fx skal skrives program- og web-tekster.

Praktikantens forløb vil være progressivt, således at praktikanten i den første periode

deltager i den indledende research og er med som ”føl” på produktionen for derefter at

blive mere selvkørende og alene ansvarlig for program-indslag og/eller hele programmer.

Praktikanten er med fra begyndelsen af programmets opstart til færdigt program.

Til de ugentlige redaktionsmøder deltager og bidrager praktikanten på lige fod med de øvrige

programmedarbejdere. Og når praktikanten har gennemgået den nødvendige oplæring,

arbejder han/hun på stort set lige vilkår med de øvrige journalister/programmedarbejdere.

**Arbejdstid**

Arbejdstiden er som udgangspunkt på 37 timer om ugen, men der kan være lange optageeller

studiedage, så praktikanten bør være fleksibel.

Praktikantvejledning

Blu har to praktikantvejledere, som sammen med praktikanten fra start fastlægger og

jævnligt reviderer praktikforløbet. Blu tager så vidt overhovedet muligt praktikantens egne

ønsker til særlige programmer mv. i betragtning. Praktikantvejlederen står desuden for

introduktionen til arbejdspladsen, hverdagen på Blu og de generelle redaktionelle

arbejdsgange.

I dagligdagen refererer praktikanten til redaktionschefen på det projekt, som han/hun arbejder

på, men han/hun kan altid spørge sine praktikantvejledere til råds eller få hjælp, hvis der

skulle opstå sociale eller faglige problemer.

Der afholdes individuelle praktikant-samtaler minimum hver 3.måned. Her evaluerer både

praktikant og praktikantvejledere på praktiktiden, der er gået og reviderer det resterende

forløb. Det tilstræbes i øvrigt, at der afholdes et fælles praktikantmøde hver anden måned –

afhængig af behov.

**Forventninger til praktikanten:**

Vi forventer, at praktikanter på Blu udviser høj grad af engagement og selvstændighed,

gode samarbejdsevner, og at praktikanten er moden og initiativrig. Det skader heller ikke

at besidde en vis portion humor og selvironi. Jo mere man beviser man kan og vil, jo mere

får man lov til.

Praktikvejledningen tilpasses den enkeltes behov, men både praktikvejlederen og

praktikantens redaktionschef på det givne tidspunkt vil stå til rådighed ifht. løbende

supervision, feedback og planlægning af nye udfordringer.

Blus redaktioner sidder i et åbent kontorlandskab, sådan at coaching og feedback ofte sker

på tværs af bordene mellem redaktionsmedlemmerne.

Desuden forventer vi, at praktikanten selv kommer med ønsker i forhold til uddannelse og

vejledning.

**Om Blu A/S:**

Blu blev stiftet i 2001 af Henrik Hancke Nielsen, skaberen af internationale tv-succeser som

”Den Store Klassefest”, ”Det Perfekte Kup” og ”Venner for livet”. Blus formater er gennem

en årrække blevet distribueret af FremantleMedia, som er en verdens største producenter

og distributører af underholdnings-tv og tv-drama.

Blu er FremantleMedia’s produktionsselskab i Danmark, og Blu repræsenterer dermed også et

af verdens største og bedste underholdningskataloger, der indeholder formater som blandt

andre Pop Idol (Idols), How Clean Is Your House (Rent Hjem), The Apprentice, The Farmer

Wants a Wife, Star Search (Scenen er din), X Factor, Talent, Dagens Mand osv. Blu

repræsenterer også en del egenudviklede formater, og har en stærk udviklingsafdeling, der

hele tiden følger med i internationale tendenser og nationale broadcasteres behov og ønsker.

Blu sætter en ære i at skabe sammenhængende visuelle oplevelser med en høj

underholdningsværdi og i skabelsen af holdbare brands. Det er Blus mission at udvikle nye,

innovative underholdningsformater med et internationalt potentiale, og målet er at være

markedsledende indenfor udvikling og produktion af underholdningsprogrammer i

Danmark. Blu producerer tv-programmer for DR, TV2, TV3 og TvDk.

Blu er en mellemstor medievirksomhed med en forholdsvis flad struktur. Antallet af

medarbejdere afhænger af antallet af produktioner og kan svinge en del fra sæson til sæson.

**Praktikantvejledere:**

Inge-Lise Gadensgaard

iga@blu.dk

Mads Astrup

mas@blu.dk